जमशेदपुर. सीतारामडेरा पुलिस ने सेक्स रैकेट की संचालिका समेत छह लोगों को गिरफ्तार किया है। इनमें तीन युवतियां शामिल हैं। स्थानीय लोगों से पुलिस को सेक्स रैकेट चलाने की सूचना मिली थी। इस आधार पर रेडियो मैदान के पास होल्डिंग नंबर-286 निवासी सुरजन सिंह के मकान में छापामारी की गई।
सिंह के घर में किराये के एक कमरे में देह व्यापार चलाया जा रहा था।
इस दौरान संचालिका व तीन युवतियों समेत छह लोगों की गिरफ्तारी के अलावा आपत्तिजनक सामान भी बरामद किए गए हैं। शराब की बोतल भी मिली है। पुलिस ने रविवार को सभी अारोपियों को जेल भेज दिया है। मामले में पुलिस को एक अन्य संचालक सिदगोड़ा बाबू टेंट हाउस के पास रहने वाले नारायण राव की तलाश है। छापेमारी की यह कार्रवाई पुलिस ने शनिवार को की थी। देर रात तक गिरोह में शामिल लोगों की तलाश होती रही।
सीतारामडेरा थाना में रविवार को क्षेत्र के डीएसपी हेडक्वार्टर-वन केएन मिश्रा ने बताया कि स्थानीय लोगों की शिकायतें लगातार मिल रही थीं। लोगों का कहना है कि होल्डिंग नंबर 286 के एक कमरे में देह व्यापार होता है। अक्सर नए-नए व आपराधिक चरित्र के लोग आते-रहते रहते हैं।
शिकायतों के आधार पर शनिवार को चार बजे नोडल पदाधिकारी सीसीआर इंस्पेक्टर जेके ठाकुर के नेतृत्व में छापामारी के लिए पुलिस टीम का गठन किया गया। इस दौरान टीम के सदस्यों ने कमरे पर पहुंचकर दरवाजा खटखटाया, लेकिन किसी ने नहीं खोला। इस पर शक पुख्ता हो गया और पुलिस ने कार्रवाई की।
दरवाजा तोड़कर अंदर घुसी पुलिस
बार-बार खटखटाने के बाद भी किसी ने दरवाजा नहीं खोला, तो पुलिस ने इसे तोड़ डाला और अंदर घुसी। इस दौरान कुछ लोगों को आपत्तिजनक स्थिति में देखा गया। पुलिस को देखकर वहां मौजूद युवतियां व युवकों ने भागने की कोशिश की, लेकिन सभी पकड़े गए। डीएसपी ने बताया कि बताया कि सेक्स रैकेट की सरगना भालूबासा में रहने वाली एक महिला हैं। उन्हें गिरफ्तार कर लिया गया है। एक अन्य संचालक नारायण राव फरार है।
तीन महीने से चल रहा था धंधा
डीएसपी ने बताया कि सुरजन सिंह के किराए के मकान में तीन महीने से देह व्यापार चल रहा था। मकान मालिक को इसकी भनक नहीं थी। हालांकि, पड़ोस के लोगों को उस मकान में अवैध धंधे का अंदेशा था। उन्होंने बताया कि गिरफ्तार सभी युवतियां बालिग हैं। सीसीआर इंस्पेक्टर जेके ठाकुर के बयान पर सीतारामडेरा थाना में मामला दर्ज किया गया है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva